คลังเสนอครม. "พักหนี้-ลดดอกเบี้ย" ช่วยเกษตรกร
รมว.คลังเผยเตรียมเสนอครม.พักหนี้เกษตรกรพร้อมลดดอกเบี้ยให้ลูกหนี้ดีที่มีเพดานหนี้ไม่เกิน 3 แสนบาท
19 ก.ค. 2561

รมว.คลังเผยเตรียมเสนอครม.พักหนี้เกษตรกรพร้อมลดดอกเบี้ยให้ลูกหนี้ดีที่มีเพดานหนี้ไม่เกิน 3 แสนบาท
เมื่อวันที่ 19 ก.ค. นายอภิศักดิ์ ตันติวรวงศ์ รมว.คลัง เปิดเผยว่า เตรียมเสนอที่ประชุมคณะรัฐมนตรี (ครม.) ภายในสิ้นเดือนก.ค.นี้ ในการออกมาตรการช่วยเหลือเกษตรกร พักชำระหนี้เงินต้นที่จะครบกำหนด 2-3 ปีนี้ โดยรัฐบาลจะช่วยเรื่องอัตราดอกเบี้ย 2-3% ให้สิทธิกับเกษตรกรที่สมัครใจ และเป็นลูกหนี้ที่ดีที่มีเพดานหนี้ไม่เกิน 3 แสนบาท ซึ่งคาดว่าจะสามารถช่วยเหลือเกษตรกรได้ 2-3 ล้านราย
ทั้งนี้ มาตรการดังกล่าวถือว่าเป็นส่วนหนึ่งในการปฏิรูปภาคเกษตร เพื่อต้องการให้มีการปรับโครงสร้างหนี้เกษตรกร ส่วนรายละเอียดของโครงการนี้ ธนาคารเพื่อการเกษตรและสหกรณ์การเกษตร (ธกส.) จะรับไปดำเนินการทั้งหมด